Paul Wehrli
Dr Paul Ernst Wehrli (* 3. Septämber 1902, † 8. Februar 1978) isch e Schwiizer Mundartschriftsteller gsi.

s Läbe 
Dr Wehrli isch nach de Schuelzyt Lehrer worde und hätt a d Uni Züri studiert. 1933 isch er mit sindere Diss Verlobung und Trauung in ihrer geschichtlichen Entwicklung von der Reformation bis zum Untergang der alten Eidgenossenschaft. Ein Beitrag zur zürcherischen Rechtsgeschichte a dr Jurischtefakultät promoviert worde. Drno isch er Lehrer und spöter dr Sekretäär vom Zürcher Theaterverein gsi. 1937 het er d Marguerite Marsens ghürootet. Gwohnt händ si im Zürcher Stadtkwartier Ussersiil.

I sine autobiografische Büecher beschrypt dr Wehrli Erläbnis us dr Jugetzyt, wo Ussersiil und Wiedike no fascht wie alti Dörfer usgseh händ und wo s dr Siil no, uf dr Feldegg und wyter usse im Siilfäld no vil offnigs Land gha hät. Wie’s s Lääbe dozmol für die Junge so am Rand vo dr Stadt gsi isch, hät dr Wehrli i sine Büecher und bsunders i de Romään vo de Wendelchind ufgschribe. Me cha au vom Zürcher Buebechrieg lääse, wo 1905 zwüsche dene vo Ussersiil und de Zürcher Buebe ustreit worden isch.

Dr Wehrli hät vil für Zytschrifte, bsunders für d Zürcher Illuschtrierti, und au es baar Mundarttheater gschribe. Eis vo dene, won er anne 1939 für en Landestag vo CVJM und CVJT uf dr Landi gmacht hät, isch vo den Organisatoore abglänt worde, wil’s schynts z vil Sprüch gäge die tütsche Nazionalsozialischte drin gha hät.

Dr Soon vom Paul Wehrli isch dr Reiseschriftsteller und Kulturredakter bim Schwiizer Färnsee Peter Konrad Wehrli, wo am 30. Juli 1939 uf d Wält cho isch.

Wärch 
Die Ehescheidung zur Zeit Zwinglis und in den nachfolgenden Jahrhunderten, 1933
Jeder geht seinen Weg, Roman, 1937
Die Tore der Fabrik werden ab heute geschlossen, 1938
Bund der Eidgenossen. Ein Spiel vaterländischer Gesinnung, 1938
Du sollst nicht lügen. Ein Spiel zum 9. Gebot, Zwingli-Verlag, 1938
Martin Wendel. Roman einer Kindheit, 1942
Regula Wendel, Roman, 1945
Albatros. Das Tagebuch des Schülers Peter Wohlgemuth, 1946
Martin macht sich, Roman, 1949
St. Jakob an der Sihl. Eine Zürcher Bubengeschichte, 1949
De 5. Oktober. Lustspiel in 1 Akt, 1951
mit Walter Santschi: Leimbach – Zürich (1952), 1952
Mein Sohn, Sizilien ist eine Insel, 1954
O mein Heimatland. Ein Bundesfeierspiel nach Texten zur vaterländischen Geschichte, Heimatliedern und Aussprüchen von Schweizerdichtern, 1954
De Buebechrieg. Ein Spiel für die Jugend in 6 Bildern, 1956
Cornelia, 1959
Spuk im Damenspiel, 1959
D’Mietskaserne. Ein Dialektspiel in 3 Akten, 1961
Der Zigeuner im Ruhestand, 1962
Isch das en Läbtig. Ein Spiel in drei Akten, 1966
mit Arnold Brändli: Kirche in Leimbach, 1899-1972, 1972

Literatur 
Fabian Brändle: Zwei Leben nach oben: zu den autobiographischen Texten von Paul Wehrli (1902–1978) und Hans Knecht (1913–1986). In: Zürcher Taschenbuch, 132, 2012, S. 311-350.

Autor uf Alemannisch
Zürcher
Maa